Reglerne for at indtage alkohol på rederiet Fjord Lines færger til Danmark bliver nu skærpet. Det sker som følge af et dødsfald for nylig på en af de populære "danskerbåde", som de kaldes i Norge, skriver Nrk.no. Rederiet har ruter til Hirtshals fra Bergen, Stavanger og Kristianssand og fra juli også Langesund. Stramningen betyder, at passagerne ikke længere har lov til at drikke alkohol, som de bringer med sig eller som er i færgernes taxfree-butikker. Passagererne må nøjes med at indtage den sprut, der kan købes i færgernes mange serveringssteder. - Det hænger sammen med, at folk i deres kahytter har drukket medbragt alkohol. Og så har vi ikke kontrol med, hvor meget der bliver drukket, siger Ingvald Fardal, direktør for Fjord Line, til NRK. - Vi ønsker at indføre begrænsninger. Skal der nydes alkohol, skal det ske i de restauranter, pubber og barer, som er på skibene. Ikke i egen kahyt bag lukket dør, siger Fardal. Bliver en passager grebet i at drikke i en kahyt, vil alkoholen blive inddraget. Forbuddet kommer efter, at en 20-årig mand i april blev fundet død i arresten på færgen "Bergensfjord". Obduktionsrapporten viser, at den unge nordmand døde af alkoholforgiftning. Manden skal have haft en promille på 4,4, skriver Bergensavisen. - Vi ønsker at bidrage til, at lignende situationer ikke opstår igen, siger rederiet direktør. /ritzau/
Ung mand døde af sprutforgiftning på passagerfærge mellem Hirtshals og Bergen. Nu strammer rederiet sine alkoholregler.